Alt vi ved om Volkswagen ID.Every1

Volkswagen har trukket sløret af for deres nye elbils-koncept, ID.Every1 – en bil, der lover at bringe elektrisk mobilitet ned i en prisklasse, hvor flere kan være med. Det her er den første forsmag på ID.1, en elbil til folket, som først lander i 2027. Spørgsmålet er bare – kan den følge med konkurrenterne, eller kommer Volkswagen for sent til festen? Lad os dykke ned i, hvad vi ved indtil videre.

D.Every1 er en charmerende lille elbil, der på mange måder minder om den ikoniske Volkswagen Up – men med et skarpere og mere futuristisk design. Den ligner en krydsning mellem en Polo og en ID.3, og det er tydeligt, at Volkswagen har gjort sig umage for at skabe en elbil, der stadig føles bekendt.

Fronten har et minimalistisk look med oplyst VW-logo og en strømlinet lygtesignatur, der passer til resten af ID-familien. Bagtil er designet mere kantet, hvilket giver et robust udtryk, der adskiller den fra konkurrenterne. Når produktionsmodellen kommer, vil den ifølge Volkswagen ligne konceptbilen meget, men små detaljer som de skjulte dørhåndtag vil blive skiftet ud med mere praktiske løsninger.

Minimalisme møder funktionalitet

Indvendigt går Volkswagen efter en simpel og moderne tilgang. En stor midterskærm, en lille digital instrumentering bag rattet og en ren, overskuelig opsætning. Og så kommer der en god nyhed til alle, der savner de klassiske knapper: Volkswagen har lovet, at ID.Every1 får fysiske betjeningselementer, så de vigtigste funktioner bliver lettere at håndtere under kørsel.

En sjov detalje i konceptbilen er, at musikanlægget består af en transportabel Bluetooth-højttaler, der kan tages med ud af bilen. Spørgsmålet er, om den feature overlever til den endelige version, eller det er lavet således, fordi højttaleren så kan sælges som ekstraudstyr?

Ydelse og batteri: Nok til bylivet

Volkswagen har endnu ikke afsløret alle tekniske detaljer, men vi ved, at ID.Every1 får en elmotor med 96 hestekræfter. Det lyder måske ikke af meget, men til en bil i denne størrelse burde det være tilstrækkeligt til hverdagskørsel.

Batteriet bliver af typen LFP (Lithium Jern Fosfat), hvilket betyder lavere omkostninger, bedre holdbarhed og mindre afhængighed af sjældne materialer. Rækkevidden lander på omkring 250 kilometer, hvilket gør den ideel til bykørsel og pendlerbrug.

Opladningstiderne er ikke bekræftet, men med konkurrenter, der kan lade fra 10-80 procent på under 30 minutter, vil Volkswagen formentlig følge trop.

En anden vigtig detalje: ID.Every1 bliver forhjulstrukken – i modsætning til de fleste andre ID-modeller. Det giver mening i en billig elbil, da det gør bilen billigere at producere og frigør mere plads i bagagerummet.

Software og teknologi: En ny æra for Volkswagen

Jeg talte med Kai Grünetz, der er ansvarlig for teknisk udvikling hos Volkswagen, og han afslørede nogle interessante detaljer. ID.Every1 kunne i teorien få et større batteri, men Volkswagen har bevidst valgt at holde det nede, da de vil skubbe kunder med større behov over til ID.2.

Derudover får ID.1 en helt ny software udviklet i samarbejde med Rivian. Volkswagen introducerer også en ny elektrisk arkitektur, der gør bilerne mere effektive og mindre komplekse. Færre ledninger og styreenheder betyder lavere vægt og bedre driftssikkerhed. Den nye software gør det desuden muligt at opdatere bilens funktioner individuelt, hvilket betyder, at fejlrettelser og forbedringer kan ske hurtigere og billigere end tidligere.

Er Volkswagen for sent ude?

ID.Every1 er skabt til at være en billig elbil til folket. Men den lander først i 2027, lang tid efter billige modeller som BYD Seagull, Citroën ë-C3 og Renault 5. Er Volkswagen for sent ude? Eller kan mærket trække på sin historik og loyalitet for at sikre, at ID.1 bliver en succes?

Alt vi ved om Volkswagen ID.Every1